**Iepirkuma līgums Nr. 01 – 29/7**

*Dokumenta parakstīšanas datums ir pēdējā pievienotā droša*

*Elektroniskā paraksta un tā laika zīmoga datums*

**VSIA “Traumatoloģijas un ortopēdijas slimnīca”**, reģistrācijas Nr. 40003410729, turpmāk – Pasūtītājs, tās valdes priekšsēdētājas Anitas Vaivodes un valdes locekļu Ineses Rantiņas un Modra Ciema personā, kuri rīkojas uz Statūtu pamata, no vienas puses, un

**SIA “Scanmed”**, reģistrācijas Nr. 40003665589, turpmāk – Izpildītājs, kuru, saskaņā ar prokūru pārstāv prokūriste Elita Siliņa, abi kopā turpmāk – Puses, katrs atsevišķi – Puse, pamatojoties uz Pasūtītāja rīkotās sarunu procedūras *„Ražotāju specifisko instrumentu remonta pakalpojuma sniegšana”, ID. Nr. VSIA TOS 2022/3SP*, rezultātiem, noslēdz šādu līgumu (turpmāk

– Līgums):

#  1. LĪGUMA PRIEKŠMETS

1.1. Izpildītājs veic *ražotāju specifisko instrumentu iepirkuma priekšmeta 3. daļā* (turpmāk – Ierīce vai Ierīces) tehnisko apkopi, darbības pārbaudi, remontu un rezerves daļu piegādi (turpmāk – Pakalpojums) atbilstoši Latvijas Republikā spēkā esošajiem normatīvajiem aktiem un Līguma noteikumiem, tai skaitā Līguma pielikumiem (Pielikums Nr.1 – Tehniskā specifikācija – tehniskais piedāvājums; Pielikums Nr.2 – Finanšu piedāvājums).

1.2. Līguma pielikumos noteiktie Pakalpojumu apjomi ir plānotie, Pasūtītājs negarantē to izmantošanu pilnā apmērā un Izpildītājs nav tiesīgs par to celt iebildumus.

#  2. IZPILDĪTĀJA PIENĀKUMI

2.1. Nodrošināt Ierīču pilnvērtīgu funkcionēšanu, sniedzot nepieciešamos Pakalpojumus saskaņā ar Ierīču tehnisko dokumentāciju un Līguma un tā pielikumu noteikumiem.

2.2. Garantēt Pakalpojuma kvalificētu veikšanu ar Izpildītāja darbaspēku. Nodrošināt sniegto Pakalpojumu dokumentēšanu un ierakstu veikšanu Ierīču tehniskajā žurnālā.

2.3. Sastādīt darbu izpildes aktu pēc katra Pakalpojuma sniegšanas un iesniegt to Pasūtītājam akceptēšanai.

2.4. Savlaicīgi brīdināt Pasūtītāju par prognozējamo Ierīču funkcionalitāti ilgtermiņā, sastādot attiecīgu apsekošanas aktu.

2.5. Nodrošināt Izpildītāja servisa inženiera ierašanos pie Pasūtītāja pēc Pasūtītāja pieprasījuma. Par Ierīču bojājumiem Pasūtītājs informē Edgaru Ošu pa tālruni 26540746, vai e-pastu: edgars.oss@scanmed.lv

2.6. Ierīču bojājumu gadījumos sastādīt defektēšanas aktu un plānojamo rezerves daļu izmaksu tāmi. Remonta darbi tiek veikti tikai pēc defekta akta un tāmes saskaņošanas ar Pasūtītāja atbildīgo personu.

2.7. Pēc defekta akta un tāmes saskaņošanas ar Pasūtītāja atbildīgo personu Izpildītājs nodrošina Ierīces remontu, bojāto detaļu nomaiņu pret pilnībā funkcionējošām rezerves daļām tā, ka Ierīce pilnā apjomā ir spējīga veikt tai paredzētās funkcijas.

2.8. Veiktajam darbam, darba laikā uzstādītajiem materiāliem un nomainītajām rezerves daļām nodrošināt garantijas laiku ne mazāku par ražotāja noteikto.

2.9. Nepieciešamības gadījumā nodrošināt Pasūtītāja personāla bezmaksas apmācību darbam ar Ierīcēm.

# 3. PASŪTĪTĀJA PIENĀKUMI

3.1. Nodrošināt Ierīces tehniskajām prasībām atbilstošus ekspluatācijas apstākļus un Ierīču lietošanu atbilstoši lietošanas instrukcijām.

3.2. Ar Līguma 5.4.1. apakšpunktā norādīto Pasūtītāja atbildīgo personu iepriekš saskaņotā laikā nodrošināt Izpildītāja speciālistiem netraucētu piekļūšanu apkalpojamajai Ierīcei.

3.3. 3 (trīs) darba dienu laikā izskatīt Izpildītāja iesniegtos darbu izpildes aktus. Ja Pakalpojums sniegts pienācīgā apjomā un kvalitātē, nodrošināt iesniegtā darbu izpildes akta parakstīšanu.

3.4. Apmaksāt Izpildītāja kvalitatīvi un noteiktajos termiņos sniegtos Pakalpojumus saskaņā ar Līgumā noteikto izcenojumu un norēķinu kārtību.

1. **LĪGUMA CENA UN NORĒĶINU KĀRTĪBA**
	1. Līguma kopējā cena bez pievienotās vērtības nodokļa (turpmāk – PVN) ir līdz EUR 5000.00 (pieci tūkstoši eiro 00 centi), bez PVN.
	2. PVN tiek aprēķināts saskaņā ar norēķinu brīdī spēkā esošo Latvijas Republikas normatīvajos aktos noteikto PVN likmi.
	3. Samaksa par Pakalpojumu tiek noteikta katrā konkrētajā Pakalpojuma sniegšanas gadījumā atbilstoši Līguma pielikumā Nr.2 norādītajām cenām un Izpildītāja veiktajam darbu apjomam.
	4. Par saņemtajiem Pakalpojumiem Pasūtītājs maksā saskaņā ar Izpildītāja piestādīto rēķinu, vai pavadzīmi-rēķinu, kas tiek izrakstīts pamatojoties uz abpusēji parakstītu darbu izpildes aktu, kuru nosūta uz Pasūtītāja elektronisko pasta adresi tos@tos.lv.
	5. Pasūtītājs veic rēķinu apmaksu 30 (trīsdesmit) dienu laikā pēc darbu izpildes akta abpusējas parakstīšanas un rēķina (vai preču pavadzīmes-rēķina) saņemšanas dienas.
	6. Šajā Līgumā noteiktie maksājumi uzskatāmi par izdarītiem ar brīdi, kad Pasūtītājs ir veicis pārskaitījumu uz Līgumā vai rēķinā norādīto Izpildītāja bankas norēķinu kontu.

# 5. PAKALPOJUMA IZPILDES KĀRTĪBA

5.1. Pakalpojuma sniegšanas vietas ir VSIA “Traumatoloģijas un ortopēdijas slimnīca” Duntes ielā 22, Rīgā.

* 1. Izpildītājs ne vēlāk kā 1 (vienu) darba dienu pirms paredzamā Pakalpojuma veikšanas saskaņo (rakstiski pa e-pastu vai pa tālruni, vai pa faksu) ar Pasūtītāja atbildīgo personu Pakalpojuma veikšanu.
	2. Pakalpojuma sniegšanas faktu fiksē ar darbu izpildes aktu, kurā detalizēti norāda sniegtā Pakalpojuma procesuālo gaitu un izmantoto materiālu uzskaiti. Darbus no Pasūtītāja puses pieņem un darbu izpildes aktu paraksta atbildīgā persona, kas novērtē sniegto Pakalpojumu.
	3. Atbildīgās personas šī Līguma ietvaros:
		1. no Pasūtītāja puses: pilnvarots komunikācijai ar Izpildītāju, šī Līguma izpildes uzraudzības veikšanai, ar Līguma izpildi saistīto dokumentu pieņemšanai, apstiprināšanai, nodošanas – pieņemšanas aktu parakstīšanai un citu ar Līguma izpildi saistītu darbību nodrošināšanai – Inga Buša, tālr. 67399337, e-pasts: inga.busa@tos.lv;
		2. no Izpildītāja puses: pilnvarota (as) komunikācijai ar Pasūtītāju, šī Līguma izpildes uzraudzības veikšanai, ar Līguma izpildi saistīto dokumentu pieņemšanai, apstiprināšanai, nodošanas – pieņemšanas aktu parakstīšanai un citu ar Līguma izpildi saistītu darbību nodrošināšanai Edgars Ošs, tālr. 26540746, vai e-pastu: edgars.oss@scanmed.lv.

# 6. LĪGUMA DARBĪBAS LAIKS, LĪGUMA GROZĪŠANAS UN IZBEIGŠANAS KĀRTĪBA

6.1. Līgums stājas spēkā brīdī, kad to ir parakstījušas abas Puses un tiek noslēgts uz 12 (divpadsmit) mēnešiem.

6.1.1. Gadījumā, ja pirmais iestājas Līguma 6.1. punktā noteiktais termiņš un Līguma summa vēl nav iztērēta, tad pusēm rakstiski vienojoties ir tiesības pagarināt Līgumu līdz Līguma summas iztērēšanai vai līdz jauna iepirkuma līguma noslēgšanai par Līguma priekšmetu.

6.1.2. Gadījumā, ja 4.1. punktā noteiktā Līguma summa tiek iztērēta pirms 6.1. punktā noteiktā termiņa beigām, tad pusēm rakstiski vienojoties ir tiesības palielināt Līguma summu par 20% (divdesmit procentiem) papildus Pakalpojumu sniegšanai.

6.2. Līgumu var grozīt, Pusēm savstarpēji rakstiski vienojoties. Visi Līguma grozījumi tiek noformēti rakstveidā un kļūst par tā neatņemamu sastāvdaļu.

6.3. Pasūtītājam ir tiesības vienpusēji izbeigt Līgumu, par to rakstveidā brīdinot Izpildītāju, ja:

6.3.1. Izpildītājs neveic Pakalpojumu Līgumā noteiktajos termiņos;

6.3.2. Izpildītājs sniedz nekvalitatīvu Pakalpojumu (t.sk. Pakalpojuma sniegšanā piesaista nekvalificētu personālu), par ko sastādīts attiecīgs akts;

6.3.3. Izpildītājs vienpusēji, bez Pušu savstarpējas vienošanās, paaugstina Pakalpojuma cenu;

6.3.4. Izpildītājs neievēro citus Līguma noteikumus;

6.3.5. Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;

6.3.6. Pasūtītājam vairs nav nepieciešams Pakalpojums.

6.4. Izpildītājs ir tiesīgs vienpusēji izbeigt Līgumu, par to rakstveidā brīdinot Pasūtītāju, ja Pasūtītājs kavē rēķinu apmaksu ilgāk par 30 (trīsdesmit) dienām.

# 7. PUŠU ATBILDĪBA UN STRĪDU RISINĀŠANAS KĀRTĪBA

7.1. Par saistību nepildīšanu vai nepienācīgu izpildi Puses ir atbildīgas šajā Līgumā un Latvijas Republikā spēkā esošajos normatīvajos aktos noteiktajā kārtībā.

7.2. Ja Pasūtītājs ir nokavējis Līguma 4.5. punktā noteikto samaksas termiņu, Izpildītājs ir tiesīgs pieprasīt no Pasūtītāja līgumsodu 0,1% apmērā no neapmaksātās summas par katru nokavēto dienu, bet ne vairāk kā 10% no neapmaksātās summas.

7.3. Ja Izpildītājs neveic Ierīču tehniskās apkopes kādā no Līguma pielikumos noteiktajiem periodiem un/vai neveic Ierīču tehnisko uzraudzību saskaņā ar normatīvajos aktos noteikto, Pasūtītājs ir tiesīgs pieprasīt no Izpildītāja līgumsodu 0,1% apmērā no Līguma kopējās summas par katru nokavēto dienu, bet ne vairāk kā 10% no Līguma kopējās summas.

7.4. Līguma saistību neizpildes vai nepienācīgas izpildes gadījumā, vainīgā Puse atlīdzina otrai Pusei radītos tiešos zaudējumus.

7.5. Līgumsoda samaksa neatbrīvo Puses no Līgumā noteikto saistību izpildes, ja vien no Līguma noteikumiem neizriet citādi.

7.6. Jebkuras nesaskaņas, domstarpības un strīdi tiek risināti savstarpēju sarunu veidā. Ja Puses nespēj vienoties sarunu veidā, strīds risināms Latvijas Republikas tiesā Latvijas Republikas spēkā esošajos normatīvajos aktos noteiktajā kārtībā.

# 8. PERSONU DATU AIZSARDZĪBA

8.1. Pasūtītājs un Izpildītājs vienojas par šādiem fizisko personu datu aizsardzības noteikumiem:

8.1.1. Izpildītājs apstrādā šādus Pasūtītāja kā pārziņa rīcībā esošos fizisko personu datus: vārds, uzvārds, personas kods, veiktā izmeklējuma rezultāti, kuri ir pieejami iekārtu ietvaros esošajās iekšējās datu uzglabāšanas atmiņās;

8.1.2. Izpildītājs Līguma ietvaros uzskatāms par Pasūtītāja datu apstrādes operatoru;

8.1.3. Izpildītājs, veicot datu apstrādi Iekārtas uzturēšanas, apkalpošanas ietvaros, nodrošina normatīvajos aktos noteikto fizisko personu datu aizsardzības obligāto tehnisko un organizatorisko prasību izpildi;

8.1.4. ja Izpildītājs Līguma izpildes ietvaros fizisko personu datu apstrādei izmanto (nomā, patapina u.tml.) citas personas īpašumā esošus tehniskus resursus (darbstacijas, serverus utt.), tas pilnībā uzņemas atbildību par šo tehnisko resursu atbilstību visām normatīvajos aktos noteiktajām prasībām attiecība uz fizisko personu datu apstrādes drošumu;

8.1.5. Izpildītājs apņemas Līguma izpildes laikā un pēc Līguma termiņa beigām neizpaust trešajām personām nekādu Līguma izpildes laikā iegūto fizisko personu datus saturošo informāciju. Minētais pienākums attiecas arī uz Izpildītāja darbiniekiem. Izpildītājs nodrošina, ka tā darbinieki paraksta attiecīgus saistību rakstus par šajā Līgumā noteikto konfidencialitātes prasību izpildi (ja vien šīs prasības jau nav iekļautas Izpildītāja darbinieku darba līgumos);

8.1.6. Izpildītājs apstrādā fizisko personu datus tikai fizisko personu datu apstrādes mērķim, nepārsniedzot Līguma izpildei nepieciešamo fizisko personu datu apstrādes apjomu un intensitāti. Jebkāda no Pasūtītāja saņemto fizisko personu datu apstrāde citiem mērķiem,

kā vien tiem, kas ir paredzēti Līguma izpildei, ir aizliegta bez Pasūtītāja rakstveida piekrišanas saņemšanas;

8.1.7. pēc Pasūtītāja pieprasījuma Izpildītājs sniedz Pasūtītājam visu informāciju par fizisko personu datu apstrādi un fizisko personu datu apstrādes līdzekļiem, ko Līguma izpildes ietvaros ir veicis vai izmantojis Izpildītājs;

8.1.8. Izpildītājs sniedz Pasūtītājam visu informāciju par Līguma ietvaros apstrādājamo fizisko personu datu pieprasījumiem no datu subjektu vai trešo personu puses;

8.1.9. fizisko personu datu obligāto tehnisko aizsardzību Izpildītājs īsteno ar fiziskiem un loģiskiem aizsardzības līdzekļiem, tai skaitā nodrošinot tikai pilnvarotu personu piekļūšanu pie tehniskajiem resursiem, kas tiek izmantoti fizisko personu datu apstrādei un aizsardzībai.

8.1.10. Izpildītājam Līguma izpildes laikā ir aizliegts piesaistīt apakšuzņēmējus Pasūtītāja fizisko datu apstrādei bez Pasūtītāja rakstveida saskaņojuma saņemšanas.

8.1.11. Pasūtītājam ir tiesības bez iepriekšēja brīdinājuma uzdod Izpildītājam apturēt fizisko personu datu apstrādi, ja tam rodas šaubas par fizisko personu datu apstrādes atbilstību normatīvo aktu prasībām. Šāds Pasūtītāja rīkojums no Izpildītāja puses ir izpildāms nekavējoties.

8.1.12. Pēc Līguma termiņa izbeigšanās, Izpildītājs dzēš saņemto fizisko personu datus saturošo informāciju un tās kopijas no saviem fizisko personu datu apstrādē izmantotajiem tehniskajiem resursiem. Izpildītājs dzēš saņemto fizisko personu datus saturošo informāciju un tās kopijas no saviem fizisko personu datu apstrādē izmantotajiem tehniskajiem resursiem pirms Līguma termiņa izbeigšanās, ja tie vairs nav nepieciešami Līguma izpildei.

8.1.13. Izpildītājs apņemas kompensēt Pasūtītājam visus zaudējumus, kas radušies saistībā ar fizisko personu datu apstrādes pārkāpumiem, ja šie pārkāpumi ir radušies Izpildītāja darbības vai bezdarbības rezultātā.

# 9. NEPĀRVARAMA VARA

9.1. Puses ir atbrīvotas no atbildības par Līgumā noteikto pienākumu pilnīgu vai daļēju neizpildi, ja šāda neizpilde radusies nepārvarama, ārkārtēja gadījuma dēļ (nepārvarama vara, force majeure), ko attiecīgā Puse nevarēja paredzēt un novērst. Par nepārvaramu varu uzskatāms karš, dabas katastrofa, vispārējs streiks, terora akti, terora aktiem pielīdzināmi akti, kompetento iestāžu oficiālu paziņojumu apstiprinātas epidēmijas, pandēmijas, vai slimības karantīnas ierobežojumi, kas izraisījuši Preču piegādes ierobežojumus, par kuru ietekmi uz Līguma neizpildi Pusēm nav domstarpības, kā arī Puses nevarēja iespaidot un nevarēja izvairīties, veicot pienācīgus piesardzības pasākumus, un kas nav saistīts ar otras Puses darbību vai bezdarbību, un kas saistību izpildi padara par neiespējamu.

9.2. Puse, kura nokļuvusi nepārvaramas varas apstākļos, bez kavēšanās, rakstiski, pēc iespējas īsākā laikā, bet ne vēlāk kā piecu darbdienu laikā pēc nepārvaramas varas apstākļu iestāšanās rakstiski informē par to otru Pusi, pievienojot dokumentu, kas apliecina nepārvaramas varas apstākļu iestāšanos. Puses apņemas vienoties par to, vai šādi nepārvaramas varas apstākļi traucē vai padara šī Līguma saistību izpildi par neiespējamu, kā arī izlemt līgumsaistību turpināšanas (vai izbeigšanas) būtiskos jautājumus.

9.3. Ja nepārvaramas varas apstākļu dēļ līgums nav izpildāms ilgāk par vienu mēnesi, katrai no Pusēm ir tiesības vienpusēji izbeigt līgumu, par to rakstiski informējot otru Pusi. Šajā gadījumā neviena Puse nevar prasīt līguma izbeigšanas rezultātā radušos zaudējumu atlīdzināšanu.

# 10. CITI NOTEIKUMI

10.1. Visi Līguma pielikumi, kā arī visas šā Līguma ietvaros rakstiski noformētās un Pušu parakstītās izmaiņas, grozījumi un papildinājumi, līgumslēdzēju norunas, vienošanās, akti un citi dokumenti, kas ir tieši saistīti ar šo Līgumu, tiek pievienoti Līgumam un kļūst par tā neatņemamu sastāvdaļu. Jebkuri Līguma grozījumi vai papildinājumi ir spēkā tikai tad, kad tie izteikti rakstveidā un ir Pušu parakstīti.

10.2. Ja normatīvo aktu izmaiņu gadījumā kāds no Līguma noteikumiem zaudē spēku, tad Līgums nezaudē spēku tā pārējos punktos, un šādā gadījumā Pusēm ir pienākums piemērot Līgumu atbilstoši Latvijas Republikā spēkā esošo normatīvo aktu prasībām.

10.3. Līguma izpildē iesaistīto apakšuzņēmēju nomaiņa un jaunu apakšuzņēmēju piesaiste realizējama Publisko iepirkumu likuma 62. pantā noteiktajā kārtībā.

10.4. Visas domstarpības un strīdus, kas varētu rasties starp Pusēm Līguma izpildes gaitā, Puses apņemas risināt savstarpēju sarunu veidā. Ja Puses nepanāk vienošanos sarunu veidā, strīdi Latvijas Republikas normatīvajos aktos noteiktajā kārtībā tiek izskatīti Latvijas Republikas tiesā

10.5. Puses savstarpēji apņemas neizpaust konfidenciāla rakstura informāciju, kas tām kļuvusi zināma šī Līguma noteikumu izpildes gaitā, izņemot gadījumus, kad informācijas izpaušana ir pamatota ar tiesību normu vai šī informācija ir publiski pieejama.

10.6. Ja kādai no Pusēm tiek mainīta atrašanās vieta, banku rekvizīti, Atbildīgās personas šī Līguma ietvaros vai to kontaktinformācija, tad tā 5 (piecu) darba dienu laikā rakstiski paziņo par to otrai Pusei. Ja Puse neizpilda šī punkta noteikumus, uzskatāms, ka otra Puse ir pilnībā izpildījusi savas saistības, lietojot šajā Līgumā esošo informāciju par otru Pusi.

10.7. Pušu reorganizācija nevar būt par pamatu Līguma vienpusējai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Puses saistību pārņēmējam.

10.8. Saistības izriet no Līguma un strīda gadījumā risināmas saskaņā ar šo Līgumu un Latvijas Republikā spēkā esošajiem normatīvajiem aktiem.

10.9. Puses nav tiesīgas pilnīgi vai daļēji nodot šajā Līgumā noteiktās tiesības un pienākumus trešajām personām bez otrās Puses iepriekšējas, rakstiskas piekrišanas

10.10. Puses apņemas bez otras Puses iepriekšējas rakstiskas piekrišanas neizpaust informāciju par otru Pusi, ko tā ieguvusi Līguma izpildes gaitā, izņemot gadījumus, kad informācijas izpaušana ir pamatota ar tiesību normu vai šī informācija ir publiski pieejama.

10.11. Puses savstarpēji nodrošina Līguma izpildes laikā iegūtās informācijas konfidencialitāti un izmantošanu tikai Līguma izpildes vajadzībām, kā arī datu aizsardzības prasību ievērošanu atbilstoši Eiropas Parlamenta un Padomes 2016. gada 27. aprīļa Regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības, nepieciešamības gadījumā, noslēdzot datu apstrādes līgumu.

10.12. Līgumam pievienots:

pielikums Nr. 1 Tehniskā specifikācija – Tehniskais piedāvājums;

pielikums Nr. 2 Finanšu piedāvājums;

10.13. Līgums sagatavots latviešu valodā, noformēts un parakstīts elektroniskā dokumenta veidā. Katra Puse glabā vienu Līguma eksemplāru elektroniskā dokumenta formā

# 11. PUŠU REKVIZĪTI UN PARAKSTI

|  |  |
| --- | --- |
| Pasūtītājs:VSIA “Traumatoloģijas un ortopēdijas slimnīca”Reģ. Nr. 40003410729Duntes iela 22, Rīga, LV-1005AS „Swedbank”Konta Nr. LV92HABA0551009437916Kods: HABALV22Tālrunis 67399300 | Izpildītājs:SIA “Scanmed”Reģ. Nr. 40003665589Kantora iela 128, Mārupe, Mārupes nov., LV-2167 |
| valdes priekšsēdētāja:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Anita Vaivodevaldes locekle:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Inese Rantiņavaldes loceklis:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Modris Ciems |  Prokūriste:\_\_\_\_\_\_\_\_\_\_\_\_\_\_\_\_\_\_\_\_\_\_ Elita Siliņa |

*Dokuments ir parakstīts ar drošu elektronisko parakstu un satur laika zīmogu*